**Inspiration4** היא טיסת חלל תיירותית של החללית דרגון C208 רזיליאנס מדגם דרגון 2 מתוצרת SpaceX. היא שוגרה ב-16 בספטמבר 2021 על גבי משגר פאלקון 9 מכן שיגור 39A שבמרכז החלל קנדי וב-18 בספטמבר, לאחר כשלושה ימים במסלול, נחתה בהצלחה.

הטיסה נוהלה באופן פרטי על ידי חברת SpaceX, והייתה הטיסה המסלולית המאוישת הראשונה בה הצוות כולו הורכב מאזרחים. טיסה פרטית זו נרכשה על ידי יזם ההיי-טק האמריקני ג'ארד אייזקמן כחלק ממאמצי התרמה לבית החולים סנט ג'וד שבממפיס. אייזקמן שימש כמפקד הטיסה. בית החולים בחר שניים מחברי הצוות: היילי ארקנאו וכריסטופר סמברוסקי. חברת Shift4 של אייזקמן העניקה את המושב האחרון לסיאן פרוקטור.

טיסת Inspiration4 הגיעה לגובה מסלולי של 575 קילומטר מעל פני השטח של כדור הארץ, הגבוהה ביותר מאז שנת 1999 במשימת STS-103 של תוכנית מעבורות החלל.

צוות
----

| תפקיד | אסטרונאוט |
| --- | --- |
| מפקד החללית | ארצות הבריתארצות הברית ג'ארד אייזקמן  טיסת חלל ראשונה |
| טייסת | ארצות הבריתארצות הברית סיאן פרוקטור  טיסת חלל ראשונה |
| קצינת רפואה | ארצות הבריתארצות הברית היילי ארקנאו  טיסת חלל ראשונה |
| מומחה משימה | ארצות הבריתארצות הברית כריסטופר סמברוסקי  טיסת חלל ראשונה |

אייזקמן היה המממן העיקרי של המשימה, וביחד עם אנשי SpaceX גיבש את תוכנית הטיסה, בחירת הצוות ושיווק האירוע. צוות הטיסה נבחר כדי לייצג ארבע מעלות, וכיסאות הטייסים חולקו לפי מנהיגות, תקווה, נדיבות ושגשוג. לדברי אייזקמן, שם המשימה Inspiration4 יועד לעורר השראה והכיל את הספרה ארבע מכמה סיבות. הוא ייצג את ארבעת חברי הצוות, ואת המשימה האמריקנית המאוישת הרביעית לחלל מאז סיום תוכנית מעבורות החלל. הספרה ארבע אף מופיעה בשם החברה של אייזקמן, Shift4 Payments. כיסא המנהיגות יוצג בטיסה על ידי אייזקמן.

הצוות של אייזקמן בחר את היילי ארקנאו לכיסא התקווה. היא לקתה בסרטן העצמות בגיל 10 והחלימה לאחר טיפול בבית החולים לילדים סנט ג'וד בממפיס, טנסי. בגיל 25 היא סיימה ללמוד לתואר שני כעוזרת רופאים, והחלה לעבוד באותו בית חולים בצוות המסייע לילדים חולי סרטן. בגיל 29, היא הפכה לאסטרונאוטית האמריקנית הצעירה ביותר שהמריאה לחלל. לכיסא השגשוג נבחרה סיאן פרוקטור, שהיא פרופסור לגאולוגיה בקולג' באריזונה. היא האישה הרביעית ממוצא אפרו-אמריקני שהמריאה לחלל. לכיסא הנדיבות נבחר כריסטופר סמברוסקי, שהוא מהנדס נתונים מלוקהיד מרטין המתגורר באוורט, וושינגטון. הוא השתתף בהגרלה בין תורמים לבית החולים סנט ג'וד, כחלק ממאמץ להרים תרומה של 100 מיליון דולר בנוסף לתרומה דומה של אייזקמן.

המשימה
------

השיגור בוצע 16 בספטמבר 2021. זו הייתה הטיסה השנייה של חללית "דרגון C208 רזיליאנס" טוסה שלישית של משגר "פאלקון 9" B1062.

צוות החללית השלים 46 הקפות סביב כדור הארץ במשך כשלושה ימים. כל הקפה ארכה כ-96 דקות בגובה של כ-575 קילומטר, גבוה יותר מתחנת החלל הבינלאומית. במהלך הטיסה ערך הצוות מספר ניסויים מדעיים שנועדו לסייע בהבנת השפעות החלל על גוף האדם, בדגש על המשתתפים, שהם אזרחים מן השורה ולא טייסי חלל מקצועיים.

סיקור תקשורתי
-------------

בתחילת ספטמבר 2021 החלה נטפליקס בשידור סדרה תיעודית בת חמישה פרקים על הקמת צוות המשימה, ההכנות לטיסה והטיסה עצמה. הפרק האחרון בסדרה, ששמה "Inspiration4: הספירה לאחור - תיירים בחלל", נערך ושודר זמן קצר לאחר הטיסה ותיעד אותה.

קישורים חיצוניים
----------------

ויקישיתוף מדיה וקבצים בנושא **Inspiration4** בוויקישיתוף
* 

* אתר האינטרנט הרשמי של Inspiration4 (באנגלית)
* תיאור המשימה
* Inspiration4, ברשת החברתית פייסבוק

* Inspiration4, ברשת החברתית אקס (טוויטר)

* Inspiration4, ברשת החברתית אינסטגרם

* Inspiration4, סרטונים בערוץ היוטיוב

* Inspiration4, באתר פליקר
* ספייס אקס: נשגר משימה אזרחית לחלל בלי "אסטרונאוטים מקצועיים" – שניים מהנוסעים יעלו בהגרלה, באתר סוכנות החלל הישראלית, 2 בפברואר 2021
* עודד כרמלי, מה גרם לשיגור Inspiration4 להיראות כמו מדוזת חלל זוהרת?, באתר סוכנות החלל הישראלית, ספטמבר 2021

הערות שוליים
------------

1. ↑  אתר למנויים בלבד צעד גדול לתיירות החלל? לראשונה שוגרה חללית המאוישת באנשים "רגילים", באתר הארץ, 16 בספטמבר 2021
2. ↑  SpaceX prepares to send first all-civilian crew into orbit, באתר רויטרס, 13 בספטמבר 2021
3. ↑  "עוד רגע היסטורי ל-SpaceX: שוגרה החללית הראשונה ובה צוות אזרחי", 16 בספטמבר 2021, כלכליסט
4. 1 2  צוות הטיסה, באתר הרשמי של inspiration4
5. ↑  נטפליקס, בסדרה "Inspiration4: הספירה לאחור - תיירים בחלל", פרק 1, דקה 28:45
6. ↑  תרומה לסנט ג'וד, באתר inspiration4
7. ↑  עודד כרמלי, ביום חמישי זה קורה: טיסת החלל הראשונה בהיסטוריה – בלי אסטרונאוטים "מקצועיים", באתר סוכנות החלל הישראלית, 14 בספטמבר 2021
8. ↑  Inspiration4 astronauts to conduct health research on private SpaceX mission, באתר space.com, ‏2 בספטמבר 2021
9. ↑  יאיר מור, הטיסה האזרחית לחלל של אילון מאסק תתועד בנטפליקס, באתר אייס, 5 באוגוסט 2021